text: Matlok stopper som chefredaktør
  02 november 2012 kl. 10.10
  Der Nordschleswiger, det tyske mindretals avis, skal have ny chefredaktør næste sommer, når Siegfried Matlok går på pension den 1. juli.
  Den markante mediemand Matlok fortsætter dog som seniorskribent på avisen og som kommentator på andre medier om dansk/tyske forhold.
  Siegfried Matlok fylder 68 næste år og vil de næste to år arbejde som skribent for Der Nordschleswiger på halv tid.
  - Jeg glæder mig til at få mere tid til at skrive. Det er også min plan at skrive en bog om avisens historie, siger Siegfried Matlok, der har haft ansvaret for Der Nordschleswiger siden 1973.
  Bund Deutscher Nordschleswiger har netop offentliggjort et stillingsopslag og søger en kompetent og kreativ chefredaktør, der har lederegenskaber, og som har et indgående kendskab til det tyske mindretal i Danmark.
  
  Flensborg Avis er også på udkig efter ny chef
  Det er ikke kun Der Nordschleswiger, der er på udkig efter en ny chefredaktør til næste år. Flensborg Avis skal også have ny chefredaktør, når Bjarne Lønborg går på pension ved udgangen af november.
  